Author: Petríková
Last saved by: jost
Company: MDPT

Predkladacia správa

Uznesením vlády č. 269/2005 bola dňa 13. apríla 2005 schválená „Národná stratégia pre širokopásmový prístup v Slovenskej republike“. V bode B.2. tohto uznesenia bola ministrovi dopravy, pôšt a telekomunikácií uložená úloha v spolupráci s ministrom obrany, ministrom vnútra, predsedom Telekomunikačného úradu SR a predsedníčkou Rady pre vysielanie a retransmisiu predložiť na rokovanie vlády SR politiku pre oblasť frekvenčného spektra. 

Národná stratégia pre širokopásmový prístup v Slovenskej republike stanovuje ciele      a postupy budúceho rozvoja širokopásmového prístupu v SR a konkrétne opatrenia na jeho podporu. Zohľadňuje požiadavku na celoplošnú dostupnosť pre všetky skupiny obyvateľstva, komerčný sektor a verejnú správu vrátane vidieckych a odľahlých oblastí. Identifikuje možnosti jeho zlepšenia pri zachovaní princípu technologickej neutrality a bez narušenia pravidiel hospodárskej súťaže, tak aby sa SR v tejto oblasti dostala počas najbližších 5 až 8 rokov na úroveň vyspelých európskych krajín.

V súlade s uvedeným bol vypracovaný návrh materiálu „Politika využívania frekvenčného spektra na širokopásmový prístup“, ktorá stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami Slovenska.

Základným cieľom politiky je vytvoriť podmienky na zlepšenie dostupnosti frekvenčných zdrojov pre širokopásmový prístup založený na bezdrôtových technológiách. 

Predkladaný materiál obsahuje dve prílohy. V prílohe č. 1 je uvedený prehľad frekvenčných úsekov pre prístupové siete, porovnanie Národnej tabuľky frekvenčného spektra SR s Európskou tabuľkou pridelení a súčasne sú uvedené návrhy zásadných opatrení na zosúladenie týchto dvoch dokumentov. V prílohe č. 2 je uvedený zoznam relevantných predpisov.

Politika využívania frekvenčného spektra na širokopásmový prístup prešla riadnym medzirezortným pripomienkovým konaním. Rozporové konania sa uskutočnili s Ministerstvom obrany SR a Ministerstvom kultúry SR. Všetky zásadné pripomienky boli prerokované a navzájom vysvetlené, čím sa odstránil vzniknutý rozpor.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.